Document ID: /fineweb-2-swissfilter-quality_10-filterrobots/filtered/02819.jsonl.gz/63

S obzirom na njen posao, činilo nam se zgodnim intervju s Mitzi Kanižanec Kajfež, poznatom i priznatom vizažisticom svjetskog glasa, održati u njenom prirodnom okruženju, a to je Diorov štand u jednoj poznatoj ciriškoj robnoj kući. Opuštena, vesela, dinamična i puna dogodovština iz života, ova rođena Koprivničanka započela nam je svoju životnu priču.
Što vas je dovelo, kako vas je put naveo prema Švicarskoj?
Kad sam vidjela da će se kod nas zaratiti, spakirala sam kofere i došla u Zürich. Pridružila sam se svojem sada već pokojnom suprugu Franji Kajfežu koji je već bio ovdje, pa sam imala kamo doći i znala sam da nisam pogriješila. Ovo je jedna od najsigurnijih zemalja na svijetu, i još dan danas mi nije krivo što sam ovdje.
Smatrate li da vam je šminkanje hobi ili posao? Ili jedno i drugo? Jeste li oduvijek samo to radili?
Završila sam studij Vanjske trgovine u Zagrebu i istovremeno se bavila manekenstvom, gotovo 15 godina, i kako je to dosta dug period koji sam provela u modnom biznisu nekako se šminkanje nametnulo kao jedan jako interesantan izbor… Spontani hobi koji se pretvorio u ozbiljan posao! U Londonu sam završila International Make Up School of London i po završetku školovanja prvi veliki posao koji sam odradila bio je za poznatog frizera Vidala Sassoona, cijelu kampanju. To je označilo moj ozbiljni početak u ovom poslu. Tada sam, u bivšoj Jugoslaviji, u suradnji s časopisom Svijet i s agencijom Eileen Ford, organizirala Novo Lice (koje je danas preraslo u Super Model). Istovremeno, Eileen Ford je postala moja agentica u New Yorku. I tako sam krenula na najvećem nivou raditi kao Make Up Artist, surađujući s Vogueom, Cosmopolitanom, itd. To je bio početak moje karijere.
Koja je razlika između Hrvatica i Švicarki? Mislite li da jedne više od drugih drže do estetike?
Zasigurno Hrvatice. Tu ljepotu koju Hrvatska ima toga nema na svijetu! To mogu garantirati, jer sam radila s mnogobrojnim svjetskim modelima. Razlika je prvenstveno u šarmu. Imamo šarm i gene, ono urođeno. To je ono što nas čini toplima i estetima, a to je ono što jedna Švicarka nema.
Što Vas veže za Hrvatsku? Imate li želju vratiti se i vuče li Vas išta uopće natrag?
Veže me puno divnih prijateljstava i to je jedna divna zemlja, ali ja se sigurno u Hrvatsku više nikada neću vratiti.
Tko je Mitzi privatno?
Žena koja voli lijep i ugodan život, ljepotu i luksuz oko sebe, lijepa druženja, putovanja. Volim posjećivati meni najljepše gradove, poput Beča, Pariza, New Yorka, te obožavam Miami. To je grad u koji odem kad god imam priliku, i u kojem sam živjela 16 godina, točnije na relaciji Zürich – Miami. Svojevremeno je to bio jedan moj balans topline i hladnoće. Volim operu, klasične koncerte, fine restorane, shopping, Spa tretmane i sve što se tiče njege i ugodnog života. Ono što također obožavam su duge šetnje po švicarskim šumama, i to je jedna od najljepših strana ove zemlje. Također volim otići i poslušati naše pjevače kada dođu nastupati ovdje.
Što biste preporučili mladim vizažisticama? Ostati u Hrvatskoj ili stjecati iskustvo u inozemstvu?
Smatram da je iznimno važno ostaviti bazu u svojoj domovini, i biti ponosan na ono što jesi, jer naši ljudi imaju jako puno kreativnosti, pogotovo mladi ljudi. Hrvatska je zemlja u kojoj se može puno divnih stvari napraviti, i zatim to iskustvo nositi sa sobom kamo god išao.